Oudminister pak uit oor Zuma, Guptas se invloed | Maroela Media
Ngoako Ramatlhodi, voormalige minister van minerale hulpbronne, het Woensdag behoorlik mond uitgespoel toe hy voor die kommissie van ondersoek na staatskaping getuig het.
Ramatlhodi het in sy getuienis verduidelik hoe die voortvlugtende Gupta-familie vir oudpres. Jacob Zuma en die uitvoerende gesag beheer het en selfs openlik oor hul mag en invloed gespog het. Die oudminister beweer die Gupta-familie was só invloedryk, dat daar selfs 'n sekretaresse by hul Saxonwold-herehuis in Johannesburg was wat Zuma se dagboek bestuur het om seker te maak hy maak net soos hulle sê.
"Dit het onder my aandag gekom dat afgesien van sy sekretaresse by die Uniegebou, hy nog een by Saxonwold gehad het sodat hulle [die Guptas] maklik met die president se dagboek kon inmeng," het Ramatlhodi gesê.
Hy het ook gepraat oor die jaarlikse mynbou-indaba wat in 2015 in Kaapstad gehou is. Hy sê sy destydse direkteur-generaal het hom meer insig gegee oor hoe die Guptas dinge gedoen het. Ramatlhodi sê hy het gehoor hoe die Guptas die adjunk-direkteur-generaal en direkteur-generaal van die departement van minerale hulpbronne by hul privaat huis onthaal het ten tyde van die indaba.
Adjunkhoofregter Raymond Zondo was oënskynlik geskok om dit te hoor: "Jy bedoel … in hulle private woning? Hoekom? Vir wat?" het hy gevra. Ramatlhodi het gesê dit het gebeur en dit was die norm.
"Ek het vir hom gesê dit sal nie onder my gesag gebeur nie. Geen departementsamptenaar sal na die Guptas se huis toe gaan nie. Jy sien voorsitter, hierdie mense het dit gedoen om te spog, om te wys hoeveel mag hulle het. Wanneer daar 'n indaba is, kom beleggers van oral om na beleggingsgeleenthede te kyk, so hulle [die Guptas] sal sakelui nooi om regeringsbeamptes by hul huis te ontmoet."
Hy het bygevoeg die familie het op dieselfde wyse beheer oor Zuma gehad. "Hulle het die mag gehad om Zuma na hul huis te ontbied en hulle sou daaroor spog. Nou natuurlik kon hulle ook 'n minister ontbied wat nog nat agter die ore is en vir hulle sou rondhardloop. Hulle het jou na hul huis ontbied, nie 'n hotel nie, voorsitter."
Ramatlhodi het gesê dit is "algemeen bekend" dat die voormalige ministers Des van Rooyen en Mosebenzi Zwane gereeld by die Guptas se Saxonwold-huis was voor hulle in die kabinet aangestel is.
Hy sê kommer is wel tydens vergaderings van die ANC se nasionale uitvoerende komitee (NUK) uitgespreek oor die Guptas en hul oënskynlik toenemende mag. Hy sê dit is aan Zuma gesê sy verhouding met die familie "is giftig" en hy moet dit beëindig. Volgens Ramatlhodi het Zuma geweier en gesê die Guptas het hom en sy familie gehelp toe hy in die moeilikheid was en niemand anders iets met hom te doen wou gehad het nie.
"Ons sou gil en skree soveel as wat ons wou, maar aan die einde van die vergadering sou hy net sê die [Guptas] is sy vriende en het hom gehelp toe hy persona non grata was. Hy het gesê hulle help ook sy kinders, Edward en Duduzane, deur vir hulle werk te gee. Ons het hierdie saak geopper omdat dit vernederend vir hom [Zuma] was en ons het omgegee vir hom as die president en ons kameraad. Ons het dit verskeie kere geopper, maar omdat ons nie in die NUK stem nie, sou hy altyd as die laaste spreker 'n samevatting gee oor die vergadering en dan op die minderheidsiening steun."
Ramatlhodi het verder getuig hy het geweier om The New Age-ontbytgeleenthede by te woon omdat hy "nie hierdie mense geken het nie" (met verwysing na die Guptas).
Hy het aan die kommissie gesê 'n groep in die ANC het vir Zuma gesê hy het "aangejaag" toe hy toegelaat het dat die Guptas se vliegtuig vol trougaste in 2013 by die Waterkloof-lugmagbasis land. Ramatlhodi sê die vliegtuig se landing by die lugmagbasis was oneerbiedig teenoor die land en sê dit het vir Zuma direk geïmpliseer aangesien hy toestemming daarvoor gegee het.
"Dit is aan die voormalige president gesê wat by Waterkloof gebeur het, was 'n skande – ons het geveg vir beheer van die basis. My gevoel destyds was dat hierdie nie kon gebeur het sonder Zuma se wete nie, want die destydse hoof van protokol in die presidensie het 'n oproep van 'Nommer 1' gekry soos hulle die voormalige president genoem het. Hy het 'n oproep gekry om die landing goed te keur."
Guptas In die nuus Jacob Zuma staatskaping Zondo-kommissie
Motoriste begin feesseisoen op hoë noot
Soveel mense getuig voor die Zondo kommissie.
Nou verduidelik aan my een ding, hierdie selfde ministers het ongeag hoeveel pogings deur die opposisie, seker gemaak zuma bly in beheer. Ongeag al hulle kennis van hierdie korrupsie, het hulle seker gemaak hy bly in beheer van die anc. Waarom? Hulle het lekker geskep nou vrees hulle dat hulle ook die tronk gaan besoek